Matriekuitslae: Kommer oor dié wat uitval(Argieffoto/Unsplash) Politieke partye en organisasies het 2022 se matrieks gelukgewens met hul prestasie ondanks vele uitdagings in die onderwyssektor, maar ook hul kommer uitgespreek oor die vroeë skoolverlatingskoers. “Die regte matriekslaagsyfer is egter net 54,6%, ’n toename van 2021 se 50,4%. Dit is baie kommerwekkend,” het Baxolile Nodada, DA-LP en woordvoerder oor onderwys, gesê. Volgens die DA bereken hy die “werklike matriekslaagsyfer” deur die aantal leerders wat uitgeval en nooit matriek gehaal het nie, in ag te neem. “Tensy die departement die tweeledige kwessie van die hoë uitvalsyfer en die ondoeltreffende kurrikulumaanbieding aanpak wat nie daarin slaag om kennis en vaardighede ten volle te ontwikkel om toegang tot ekonomiese geleenthede te verkry nie, sal die meerderheid van matrikulante se toekoms baie beperk wees. “Die hoë uitvalsyfer en die land se swak gehalte van onderwys is die eerste van vele struikelblokke wat daardie ideaal belemmer. Om te skuil agter misleidende slaagsyfers sal net meer skade veroorsaak.” AfriForum het gesê die afgelope aantal jare word sogenaamde voortdurend verbeterende matriekslaagsyfers telkens gevier. Alana Bailey, adjunk- uitvoerende hoof van AfriForum, wys egter daarop dat statistieke van die departement van basiese onderwys se verslag, Education statistics in South Africa 2011, daarop wys dat 1 177 089 leerders hulle in 2011 in graad 1 van sogenaamde normale skole bevind het. Daarvan was 1 133 806 leerders in openbare skole en 43 283 in onafhanklike skole. Daarteenoor het 752 003 voltydse en 168 631 deeltydse matrikulante in 2022 die matriekeksamen afgelê, van wie 13 525 in onafhanklike skole was. “Dit is uiters kommerwekkend dat 256 455 van die leerders uit die stelsel verdwyn het. Dit is ’n tendens wat jaarliks gesien word. In die eerste plek bewys dit dat die verlaging van slaagvereistes leerders nie oortuig om aan te hou om tot matriek skool te gaan nie. Tweedens, selfs met matriek is ’n groot aantal jongmense nie werklik indiensneembaar nie, weens die swak gehalte van onderwys wat hulle ontvang het en hierdie lae standaarde wat gestel word vir leerders om te slaag.” In sy uiteensetting van die tegniese aspekte van die eksamen, het die direkteur-generaal van basiese onderwys, Mathanzima Mweli, verklaar dat die probleem nie die uitvalskoers is nie, maar druipelinge en diegene wat grade herhaal. “Dit bly dringend noodsaaklik dat die departement van basiese onderwys aanspreeklikheid aanvaar en leierskap toon om probleme soos ’n gebrek aan moedertaalonderrig, ondoeltreffende kurrikulumopsies, verlammende optrede deur sommige onderwysvakbonde, ontoereikende opleidingsgeleenthede vir onderwysers, ’n tekort aan infrastruktuur, aanvegbare onderwyswetsontwerpe soos die Bela-wetsontwerp, wanfunksionaliteit van skole en dissiplineprobleme die hoof te bied,” het Bailey gesê.